इशांत की घातक गेंदबाजी, भारत को मिली बढ़त  
इशांत शर्मा (55/6) की करियर की सर्वश्रेष्ठ गेंदबाजी की बदौलत भारतीय टीम ने दूसरे टेस्ट के तीसरे दिन वेस्टइंडीज को 190 रनों पर समेट दिया।
मध्यमगति के गेंदबाज इशांत शर्मा (55/6) की करियर की सर्वश्रेष्ठ गेंदबाजी की बदौलत भारतीय टीम ने केनसिंग्टन ओवल मैदान में जारी दूसरे टेस्ट मैच के तीसरे दिन गुरुवार को वर्षा से बाधित मैच में वेस्टइंडीज को 190 रनों पर समेट दिया। भारत की कुल बढ़त अब 34 रनों की हो गई है।  खराब रोशनी के कारण दिन का खेल खत्म होने तक भारत ने अपनी दूसरी पारी में बिना कोई विकेट खोए 23 रन बना लिए थे। सलामी बल्लेबाज अभिनव मुकुंद (8) और मुरली विजय (11) नाबाद लौटे। भारत को पहली पारी में 11 रनों की बढ़त मिली थी। वेस्टइंडीज की ओर से मार्लन सैमुएल्स ने नाबाद 78 रन बनाए। उन्होंने 172 गेंदों पर आठ चौके लगाए।  वेस्टइंडीज की ओर से तीसरे दिन के खेल की शुरुआत बुधवार के नाबाद लौटे बल्लेबाज शिवनारायण चंद्रपॉल (20) और सैमुएल्स (21) ने की। वेस्टइंडीज ने दूसरे दिन के खेल की समाप्ति तक पांच विकेट पर 98 रन बनाए थे। चंद्रपॉल अपने दूसरे दिन के स्कोर में अभी 17 रन ही जोड़ पाए थे कि अभिमन्यु मिथुन ने उन्हें 37 रनों के निजी योग पर बोल्ड कर दिया। चंद्रपॉल ने सैमुएल्स के साथ मिलकर छठे विकेट के लिए 77 रनों की साझेदारी की।  विकेट कीपर बल्लेबाज कार्ल्टन बग अधिक देर तक क्रीज पर नहीं टिक सके और वह दो रन के निजी योग पर हरभजन सिह की गेंद पर राहुल द्रविड़ के हाथों लपके गए। कप्तान डेरेन सैमी ने 15 रन बनाए। उन्हें इशांत ने पगबाधा आउट किया। सैमी ने सैमुएल्स के साथ मिलकर आठवें विकेट के लिए 43 रन जोड़े। रवि रामपॉल और फिडेल एडवर्ड्स बिना खाता खोले इशांत के शिकार हुए। इशांत ने रामपॉल को विजय के हाथों कैच करवाया, जबकि एडवर्ड्स को विकेट कीपर धोनी के हाथों लपकवाया।  भारत की ओर से इशांत ने छह विकेट झटके जबकि मिथुन के खाते में दो विकेट गया वहीं प्रवीण कुमार और हरभजन ने एक-एक विकेट झटके। इससे पहले, तीसरे दिन का खेल बारिश के कारण समय पर शुरू नहीं हो सका। हालांकि बारिश जल्द थम गई और अम्पायरों ने मैदान का मुआयना करने के बाद शीघ्रता से खेल शुरू करने की घोषणा की।  ब्रिजटाउन में गुरुवार को सुबह से ही रुक-रुककर बारिश हो रही थी। जिसके कारण मैदान का बाहरी हिस्सा गीला हो गया था, लेकिन मैदानकर्मियों ने थोड़े समय में ही इसे खेल के लायक बना दिया। दूसरे दिन के खेल भी बारिश के कारण समय से पहले ही रोकना पड़ा था। दूसरे दिन के खेल में सिर्फ 25 ओवर का खेल संभव हो सका था।  इससे पहले, भारत ने पहली पारी में 201 रन बनाए थे जिनमें वीवीएस लक्ष्मण ने सर्वाधिक 85 रन बनाए थे, वहीं सुरेश रैना ने 53 रनों का योगदान दिया था।